บิ๊กซีชิมลางเปิดสาขารูปแบบใหม่ในจังหวัดรอง
บิ๊กซี สวนทางม็อบประกาศลงทุน 2,000 ล้านบาท ลุยเปิดสาขาขนาดใหม่อีก 4-5 สาขา ชิมลางตลาดก่อนบุกจังหวัดเล็ก
3 มี.ค. 2553

บิ๊กซี สวนทางม็อบประกาศลงทุน 2,000 ล้านบาท ลุยเปิดสาขาขนาดใหม่อีก 4-5 สาขา ชิมลางตลาดก่อนบุกจังหวัดเล็ก
น.ส.จริยา จิราธิวัฒน์ รองประธานฝ่ายการตลาดและการสื่อสาร บริษัท บิ๊กซี ซูเปอร์เซ็นเตอร์ เปิดเผยว่า ในปีนี้ บริษัทได้เตรียมงบประมาณ 2,000 ล้านบาท เพื่อใช้ในการขยายสาขาใหม่ประมาณ 4-5 สาขา ในจำนวนนี้ประมาณ 3-4 สาขา จะเป็นสาขารูปแบบใหม่ขนาด 2,000 ตร.ม. เน้นเปิดให้บริการในจังหวัดรองของภาคกลางและภาคตะวันออกเฉียงเหนือ เพื่อทดลองตลาด โดยรูปแบบของการทำตลาดบริษัทยังคงเน้นความเป็นห้างค้าปลีกแบบไฮเปอร์มาร์เก็ต
ปัจจุบันบิ๊กซี มีรูปแบบของห้างอยู่ 3 แบบ คือ สแตนดาร์ด มีพื้นที่ตั้งแต่ 8,000 ตร.ม. ขึ้นไป ใช้งบลงทุน 800 ล้านบาท แบบคอมแพ็ค มีขนาดตั้งแต่ 6,000 ตร.ม.ขึ้นไป ใช้งบลงทุน 550-600 ล้านบาท รูปแบบมินิคอมแพ็ค ขนาดประมาณ 4,500 ตร.ม. ใช้งบลงทุนประมาณ 350 ล้านบาท และล่าสุดขนาด 2,000 ตร.ม.จะใช้งบลงทุนประมาณ 150-200 ล้านบาท โดยขณะนี้ยังไม่มีชื่อของรูปแบบดังกล่าว เนื่องจากอยู่ระหว่างการวางแผนงาน 
นอกจากนี้บริษัทยังมีแผนจะปรับปรุงสาขาเก่าจำนวน 3-4 สาขา เพื่อให้มีความทันสมัยมากขึ้น โดยสิ้นปีคาดว่าจะมียอดขายเติบโตตรงตามเป้าหมายที่ 4.5% และมีสมาชิกบัตร “บิ๊กการ์ด” เพิ่มเป็น 5 ล้านรายจากปัจจุบันมีจำนวนสมาชิกอยู่ที่ 4 ล้านราย ซึ่งภายหลังจากที่บริษัทได้เปิดตัวบัตรดังกล่าวส่งผลให้ลูกค้าเข้ามาใช้บริการถี่ขึ้นเฉลี่ยที่ 2.5 ครั้งต่อเดือน และมียอดใช้จ่ายต่อใบเสร็จอยู่ที่ 850 บาท 
น.ส.จริยา กล่าวว่า จากปัญหาเหตุระเบิดที่เกิดขึ้น บริษัทยังคงให้ความสำคัญกับระบบการรักษาความปลอดภัยอย่างต่อเนื่อง ซึ่งใช้ระบบเดียวกับที่สาขาปัตตานี จึงไม่กังวลกับเหตุที่เกิดขึ้นมากนัก บริษัทเองก็ผ่านจุดต่ำสุดมาแล้วโดยมียอดขายติดลบ 5.4% ในช่วงไตรมาส 3 ของปี 2552 เป็นครั้งแรกในรอบ 10 ปีหลังเกิดวิกฤตเศรษฐกิจปี 2540 จึงรู้ว่าต้องปรับตัวอย่างไรเมื่อเกิดปัจจัยลบทางด้านเศรษฐกิจและการเมือง